དབུས་གཙང་ཡུལ་སྐད་ལས་བ་ཡིག་ཀློག་པའི་སྒྲ་གདངས་ཀྱི་ཆོས་ཉིད་ནི་གོང་ལྟར་བ་ཡིག་མིང་མཐར་འཇུག་པ་དང་།བ་ཡིག་མིང་གཞི་ཡིན་ལ་མདུན་དུ་སྔོན་འཇུག་ད་ལྡན་ཕྱིར་ངེས་པར་དུ་ཞེས་འབྱིན་པ་དང་།དེ་བྱིངས་ཀྱི་བ་ཡིག་དག་རྣམ་པ་གང་ཞིག་ཡིན་རུང་ཚང་མ་ཞེས་པའི་སྒྲ་འབྱིན་དགོས་པ་དེ་རེད།གལ་ཏེ་ཨ་མདོའི་ཡུལ་སྐད་ཀྱི་ཀློག་ཚུལ་ལྟར་དུ་བ་ཡིག་ཡིན་ཚད་ལ་ཞེས་པའི་སྒྲ་དེ་འབྱིན་ཚེ་ཤིན་ཏུ་མི་ལེགས་པར་འདོད་དོ།།གང་ལགས་ཤེ་ན།བ་ཡིག་ལ་སྒྲ་འབྱིན་ཚེ་གནོད་བྱེད་ཤིན་ཏུ་ཆེ་བ་ཞིག་ཡོད་པ་ནི་སྒྲའི་སྐྱེ་གནས་ཡིན་ཏེ།དེ་ཡང་པ་སྡེའི་ཡི་གེ་བཞི་པོ་འདི་དག་ངག་ནས་བརྗོད་སྐབས་སྒྲ་རྩོལ་དྲག་ཞན་དབང་གིས་འགྲིམ་ལྷོད་ཀྱི་ཁྱད་པར་ཅུང་ཙམ་ཡོད་པ་ཕུད།པ་ཕ་བ་མ་བཞི་ཡི་སྒྲའི་སྐྱེ་གནས་ནི་གཅིག་མཚུངས་ཡིན་ཏེ།མཆུ་སྦྱར་ཞིང་བཙུམ་པའོ།།དེར་བརྟེན་བ་ཡིག་ལ་ཞེས་པའི་སྒྲ་དེ་འབྱིན་ཚེ་པ་ཕ་མ་གསུམ་གྱི་སྒྲ་འབྱིན་ཚུལ་དང་ཐ་དད་དུ་སོང་སྟེ་ཕོ་རོག་དཀར་པོའི་དཔེ་ཟླར་གྱུར་ཉེན་ཆེའོ།ཡང་འགའ་ཞིག་གིས།དེས་ན་དབུས་གཙང་གི་ཡུལ་སྐད་ནང་དུ་མིང་མཐའི་བ་དང་སྔོན་འཇུག་ད་ལྡན་པའི་བ་ཡིག་ལ་ཞེས་འབྱིན་པ་དེ་སུམ་རྟགས་ཀྱི་གཞུང་དང་མི་འགལ་ལམ།ཞེས་དོགས་འདྲི་བྱ་སྲིད་ཀྱང།དེར་སྐྱོན་མེད་དེ།དག་ཡིག་ཟ་མ་ཏོག་ལས།ག་ད་བ་ས་ན་མ་པ་ཞེས་དང་།།ང་འ་ར་ལ་འདོགས་ཅན་དང་།།རྐྱང་བའི་རྗེས་སུ་བ་ཕྱེད་ཝར།འབོད་པ་རྣམས་ལ་བ་སྦྱར་ཞིང་།།ཞེས་གསུངས་པ་ལ་བསམ་བློ་བཏང་ཚེ་ངེས་ཤེས་སྐྱེ་ངེས་སོ།།གཞན་ཡང་།བ་ཡིག་ལ་འབྱིན་པ་དེས་སྐབས་རེ་འཚོ་བའི་ཁྲོད་དུ་བཞད་གད་ཀྱང་སློང་བཞིན་མཆིས་ཏེ།ཐེངས་གཅིག་ཨ་མདོའི་ཁ་སྐད་ལ་འབྲེལ་འདྲིས་མེད་པའི་དབུས་གཙང་གི་སློབ་མ་ཞིག་ངའི་ཁྱིམ་དུ་སླེབས་བྱུང་།ཁོས་ང་ལ་དེ་རིང་ང་འདིར་ཡོང་དོན་ནི་འོད་རིག་པ་གླིང་གི་འཆད་ཁྲིད་ཉན་རྒྱུའི་ཆེད་དུ་ཡིན་ཟེར།དེ་ནི་ཁོས་ཀུ་རེ་རྩེད་པ་ཙམ་ཡིན་མོད་དོན་དུ་ཨ་མདོའི་ཁ་སྐད་མི་ཤེས་པ་ཆོར་ཨ་མདོའི་ཁ་སྐད་ལྟར་དུ་བོད་དང་འོད་ཅེས་པའི་མིང་བརྡ་དེ་གཉིས་བཀླག་ཚེ་གོ་དོན་འཁྲུལ་ཉེན་ཡོད་པ་གསལ་བར་རྟོགས་ནུས་སོ།།དེར་བརྟེན་སྤྱི་སྐད་གཏན་ལ་དབབ་སྐབས་རྫ་ཆོས་བ་ཡིག་གི་སྒྲ་གདངས་དེ་ཨ་མདོའི་ཡུལ་སྐད་ལྟར་དུ་བ་ཡིག་ཡིན་ཚད་ལ་ཞེས་པའི་སྒྲ་འབྱིན་པའི་སྲོལ་དེ་དང་ལེན་བྱས་ན་མི་ལེགས་པ་དང་།ཡང་ཁམས་ཀྱི་ཡུལ་སྐད་བཞིན་པ་ཡིག་དང་བ་ཡིག་དབྱེ་བ་དེ་ཙམ་མེད་པའི་སྒྲ་འདོན་སྟངས་ཀྱང་སྤྱོད་མི་ཉན།འོ་ན་གང་ཞིག་ཅུང་ཚད་ལྡན་དུ་བཟུང་དགོས་ཞེ་ན།གོང་གི་གཤིབ་བསྡུར་དང་དཔེར་བརྗོད་ནས་ཤེས་གསལ་ལྟར་བ་ཡིག་གི་སྒྲ་འདོན་སྟངས་དེ་དབུས་གཙང་ཡུལ་སྐད་ཀྱི་སྒྲ་གདངས་ལ་གཞིགས་ན་སྤྱི་སྐད་ཁ་ཕྱོགས་ཀྱི་དགོས་མཁོ་དང་འཚམས་པས།དེར་བརྟེན།པ་ལ་མདོ་དབུས་ཁམས་གསུམ་གཅིག་གྱུར་གྱིས་སྒྲ་གདངས་ཞེས་འབྱིན་དགོས་པ་དང་།བ་དེ་དབུས་གཙང་ཡུལ་སྐད་ཀྱི་སྒྲ་གདངས་ལ་གཞིགས་ཏེ་འབྱིན་ཚེ་གཅིག་ནས་ངག་ནས་བརྗོད་བདེ་བ་དང་གཉིས་ནས་ཕན་ཚུན་གྱི་གོ་དོན་མི་འཁྲུལ་བའི་དགེ་མཚན་ལྡན་ནོ།།